text: Påkørt af svinetransport i kraftigt regnvejr
  17 august 2017 kl. 16.27
  Et ægtepar fra Kolding slap næsten uskadt fra et uheld i en kraftig byge ved 16-tiden. De blev påkørt bagfra af en tysk svinetransport.
  Uheldet skete på Vingstedvej syd for Bredsten. Ægteparret sagtnede farten for at svinge ind til Vingsted Historiske Værksted. Det overså den tyske chauffør, så han påkørte personbilen.
  Redningsmandskabet frygtede, at ægteparret fra Kolding havde fået ryg- og nakkeskader. Men en udrykningslæge kunne konstatere, at det heldigvis ikke var så galt. Derfor slap de for at få klippet deres bil op.
  Se flere videoer fra Local Eyes.
  Grisetransporten var fuldt lastet med svin. De kom ikke noget til ved sammenstøddet. Der skete nogen materiel skade.
  - Det gik heldigvis meget bedre, end det umiddelbart så ud til, siger vagtchef Jørn Bystrup, Sydøstjyllands Politi, til TV SYD.
  Uheldet skete i en kraftig regnbyge.
  - Lastbilchaufføren overså, at de ville svinge til venstre og havde sagtnet farten, siger vagtchefen.
  Vingstedvej – som forbinder Bredsten til Kolding – var spærret i lang tid, mens der blev ryddet op.
  Vagtchefen noterer, at politikredsen er sluppet nådigt gennem eftermiddagens regnvejr. Der er ikke  været meldinger om uheld på motorvejene.
  